CELEX: 52021PC0441
Language: hr
Date: 2021-08-09
Title: Prijedlog PROVEDBENE ODLUKE VIJEĆA o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 9.8.2021.
            COM(2021) 441 final
            2021/0252(NLE)
            Prijedlog
            PROVEDBENE ODLUKE VIJEĆA 
            o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                („Direktiva o PDV-u”) Vijeće, odlučujući jednoglasno na prijedlog Komisije, može odobriti bilo kojoj državi članici uvođenje posebnih mjera za odstupanje od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom evidentiranim u Komisiji 1. ožujka 2021. Poljska je zatražila odobrenje za nastavak primjene mjere odstupanja kojom se do 31. prosinca 2024. od plaćanja PDV-a izuzima porezne obveznike čiji godišnji promet ne prelazi protuvrijednost 40 000 EUR u nacionalnoj valuti.
            
            
               U skladu s člankom 395. stavkom 2. Direktive o PDV-u Komisija je dopisima od 25. ožujka 2021. obavijestila druge države članice, a 26. ožujka 2021. Cipar o zahtjevu Poljske. Komisija je dopisom od 29. ožujka 2021. obavijestila Poljsku da ima sve informacije potrebne za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Glavom XII. poglavljem 1. Direktive o PDV-u državama članicama omogućuje se primjena posebnih odredaba za mala poduzeća, uključujući mogućnost izuzeća poreznih obveznika čiji godišnji promet ne prelazi određeni iznos. Tim se izuzećem podrazumijeva da porezni obveznik ne mora obračunati PDV za svoje isporuke, ali zbog toga ne može ni odbiti PDV od svoje kupovine.
               
               
                  U skladu s člankom 287. Direktive o PDV-u pojedine države članice koje su pristupile nakon 1. siječnja 1978. mogu izuzeti od plaćanja PDV-a porezne obveznike čiji godišnji promet ne prelazi protuvrijednost u nacionalnoj valuti iznosa navedenih u toj odredbi, prema tečaju na dan njihova pristupanja.
               
               
                  U skladu s člankom 287. točkom 14. Direktive o PDV-u Poljska može izuzeti porezne obveznike čiji godišnji promet ne prelazi protuvrijednost 10 000 EUR u nacionalnoj valuti.
               
               
                  Odlukom Vijeća 2009/790/EZ
                     2
                   Poljskoj je bilo odobreno da do 31. prosinca 2012. od PDV-a izuzme porezne obveznike čiji godišnji promet ne prelazi protuvrijednost 30 000 EUR u nacionalnoj valuti prema tečaju na dan njezina pristupanja. Poljska je tu mjeru uvela u nacionalno porezno pravo u dva koraka: od 1. siječnja 2010. prag za izuzeće povećan je na 100 000 PLN, a od 1. siječnja 2011. dodatno je povećan na 150 000 PLN.
               
               
                  Zatim je Provedbenom odlukom Vijeća 2012/769/EU
                     3
                   odobrenje za primjenu te mjere odstupanja produljeno do 31. prosinca 2015., a Provedbenom odlukom Vijeća (EU) 2015/1173
                     4
                   do 31. prosinca 2018. Provedbenom odlukom Vijeća (EU) 2016/2090
                     5
                   prag za izuzeće povišen je na protuvrijednost 40 000 EUR u nacionalnoj valuti. Poljska je 1. siječnja 2017. provela tu mjeru podizanjem praga za izuzeće od plaćanja PDV-a za mala poduzeća na 200 000 PLN godišnjeg prometa. Taj je sustav trenutačno važeći na temelju Provedbene odluke Vijeća(EU) 2018/1919, kojom se Poljskoj odobrava primjena tog odstupanja do 31. prosinca 2021.
                     6
                  
               
               
                  Odobrenje za nastavak primjene izuzeća za porezne obveznike čiji godišnji promet nije viši od iznosa koji odgovara protuvrijednosti 40 000 EUR u PLN nakon 2021. bilo bi znatno pojednostavnjenje za osobe koje upravljaju relativno malim poduzećima. Porezni obveznici obuhvaćeni tim izuzećem ne moraju odbiti niti platiti PDV, biti registrirani u sustavu PDV-a niti voditi detaljnu evidenciju transakcija koje podliježu PDV-u. Zahvaljujući tim pojednostavnjenjima vlasnici malih poduzeća mogu posvetiti više vremena i resursa razvoju svojeg poslovanja. Mjera odstupanja i dalje nije obvezna za porezne obveznike.
               
               
                  Nadalje, trošak naplate PDV-a od poreznih obveznika koji upravljaju poduzećima s relativno malim prometom, koji nastaje pružanjem usluga poreznim obveznicima i revizijom njihovih prijava poreza, nerazmjerno je visok u usporedbi s iznosom naplaćenog poreza. Stoga primjenom izuzeća od PDV-a na vlasnike malih poduzeća porezna uprava može usmjeriti više sredstava na sprečavanje i suzbijanje poreznih prijevara, utaja i izbjegavanja plaćanja poreza te za poboljšanje kvalitete usluga za porezne obveznike i učinkovitosti naplate PDV-a od velikih poduzeća.
               
            
            
               Mjera ne utječe znatno na ukupni iznos poreznih prihoda od PDV-a niti na ukupni iznos poreznog prihoda naplaćenog u fazi konačne potrošnje.
            
            
               Mjera odstupanja, kojom se pojednostavnjuju obveze malih gospodarskih subjekata, u skladu je s ciljevima koje je Europska unija utvrdila za mala poduzeća.
            
            
               Stoga bi Poljskoj trebalo odobriti primjenu mjere odstupanja do 31. prosinca 2024.
            
            
               
            
            
               •Dosljednost s postojećim odredbama politike u tom području
            
            
               
                  Mjera odstupanja u skladu je s ciljevima Direktive (EU) 2020/285 o izmjeni članaka od 281. do 294. Direktive o PDV‑u o posebnoj odredbi za mala poduzeća, proizašle iz akcijskog plana o PDV‑u
                     7
                  , kojom se nastoji stvoriti moderan i pojednostavnjen sustav za te poslovne subjekte. Konkretno, njome se nastoje smanjiti troškovi usklađivanja u području PDV-a i narušavanje tržišnog natjecanja na domaćem tržištu i na razini EU-a, smanjiti negativni učinak praga te olakšati ispunjavanje obveza za poslovne subjekte i aktivnosti nadzora koje provode porezne uprave.
               
            
         
         
            
               
                  Nadalje, prag od 40 000 EUR u skladu je s Direktivom (EU) 2020/285 jer državama članicama omogućuje određivanje praga godišnjeg prometa potrebnog za izuzeće od PDV-a na razini koja nije viša od 85 000 EUR (ili protuvrijednosti u nacionalnoj valuti).
               
               
                  Slična odstupanja kojima se od plaćanja PDV-a izuzimaju porezni obveznici s godišnjim prometom manjim od određenog praga, kako je predviđeno člancima 285. i 287. Direktive o PDV-u, odobrena su drugim državama članicama. Nizozemskoj
                     8
                   je odobren prag od 25 000 EUR, Italiji
                     9
                   prag od 30 000 EUR, Belgiji od 25 000 EUR
                     10
                  , Luksemburgu
                     11
                   od 35 000 EUR, Latviji
                     12
                   i Estoniji
                     13
                   odobren je prag od 40 000 EUR, Litvi
                     14
                   prag od 55 000 EUR, Hrvatskoj
                     15
                   prag od 45 000 EUR, a Malti
                     16
                   od 20 000 EUR, Mađarskoj
                     17
                   od 48 000 EUR, Sloveniji 
                     18
                  od 50 000 EUR, te Rumunjskoj
                     19
                   od 88 500 EUR.
               
               
                  Odstupanja od Direktive o PDV-u uvijek bi trebala biti vremenski ograničena kako bi se mogli ocijeniti njihovi učinci. Uključivanje datuma isteka posebne mjere do 31. prosinca 2024., kako je zatražila Poljska, u skladu je sa zahtjevima iz Direktive (EU) 2020/285 o jednostavnijim pravilima o PDV-u za mala i srednja poduzeća. Prema toj direktivi, države članice dužne su donijeti nacionalne odredbe kako bi se s njom uskladile te ih primjenjivati od 1. siječnja 2025.
               
               
                  Predložena mjera stoga je u skladu s odredbama Direktive o PDV-u.
               
            
            
               •Dosljednost u odnosu na druge politike Unije
            
            
               
                  Komisija dosljedno naglašava potrebu za jednostavnijim pravilima za mala poduzeća. Komisija je u tom pogledu u ožujku 2020. donijela Strategiju za MSP-ove za održivu i digitalnu Europu
                     20
                  , u kojoj se obvezala da će nastaviti raditi na smanjenju opterećenja MSP-ova. Taj je cilj jedan je od stupova te strategije. Ta mjera posebna odstupanja u skladu je s takvim ciljevima u pogledu fiskalnih pravila. U skladu je i s Akcijskim planom za pravedno i jednostavno oporezivanje kojim se podupire strategija oporavka iz 2020.
                     21
                  , kojim se potvrđuje da su troškovi poreznog usklađivanja i dalje visoki u EU-u te da su troškovi usklađivanja obično znatno viši za mala nego za velika poduzeća.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u.
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se temelji, prijedlog je u isključivoj nadležnosti Europske unije. Stoga se načelo supsidijarnosti ne primjenjuje.
               
            
            
               •Proporcionalnost
            
            
               Odluka se odnosi na odobrenje dano državi članici na njezin zahtjev i ne predstavlja nikakvu obvezu.
            
            
               S obzirom na to da je odstupanje ograničenog opsega, posebna mjera proporcionalna je cilju koji se želi postići, to jest pojednostavnjenju naplate poreza za male porezne obveznike i poreznu upravu.
            
            
               •Odabir instrumenta
            
            
               
                  Predloženi je instrument provedbena odluka Vijeća.
               
               
                  U skladu s člankom 395. Direktive o PDV-u odstupanje od zajedničkih pravila o PDV-u moguće je samo ako to Vijeće na prijedlog Komisije jednoglasno odobri. Provedbena odluka Vijeća najprikladniji je instrument jer može biti upućena pojedinoj državi članici.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Savjetovanja s dionicima
            
            
               
                  Nije provedeno savjetovanje s dionicima. Ovaj se prijedlog temelji na zahtjevu koji je podnijela Poljska i odnosi se samo na tu državu članicu.
               
            
         
         
            
               •Procjena učinka
            
            
               
                  Prijedlogom Provedbene odluke Vijeća o primjeni praga godišnjeg prometa ispod kojeg se porezni obveznici mogu izuzeti od PDV-a produljuje se mjera pojednostavnjenja kojom se za poslovne subjekte s godišnjim prometom koji nije veći od 40 000 EUR uklanjaju brojne obveze povezane s PDV-om. 
               
               
                  Osobe čiji oporezivi promet ne prelazi prag neće se morati prijaviti u registar obveznika PDV‑a, što znači da će se primjenom mjere smanjiti njihovo administrativno opterećenje jer neće morati voditi evidenciju u svrhu PDV-a ili podnositi prijavu PDV-a. Smanjit će se i radno opterećenje za porezna tijela. To će imati pozitivan učinak na smanjenje administrativnog opterećenja za porezne obveznike koji su trenutačno registrirani u sustavu PDV-a u Poljskoj, a zatim i na poreznu upravu. 
               
            
            
               Poljska navodi da su 31. prosinca 2019. 4 014 354 poduzeća (isključujući fizičke osobe koje upravljaju samo pojedinim poljoprivrednim gospodarstvima) upisana u Nacionalni registar trgovačkih društava (REGON). U tom je trenutku Poljska imala 38 382 576 stanovnika.
            
            
               Broj poduzeća koja su izjavila da posluju s očekivanim brojem zaposlenika do devet osoba iznosio je 3 853 900. To čini 96 % svih poduzeća. Ovi podaci jasno potvrđuju da u Poljskoj prevladavaju mikrosubjekti. 
            
            
               Procijenjeni godišnji učinak nastavka primjene povećanog praga za izuzeće, koji se s 10 000 EUR, u skladu s člankom 287. točkom 14. Direktive 2006/112/EZ, povećava na protuvrijednost 40 000 EUR u PLN, kad bi svi porezni obveznici koji imaju to pravo iskoristili to dobrovoljno izuzeće, iznosio bi približno 1,6 milijardi PLN, što odgovara približno 0,9 % prihoda od PDV-a iz državnog proračuna u 2019. Želimo naglasiti da Poljska više od deset godina primjenjuje viši prag za izuzeće, od 1. siječnja 2017. u protuvrijednosti 40 000 EUR u PLN (200 000 PLN).
            
            
               Prema podacima dostupnima za 2019. izuzeće od PDV-a obuhvatilo bi približno 300 694 poreznih obveznika čiji promet iznosi od 10 000 EUR do 40 000 EUR. Učinak je zanemariv.
            
            
               
                   
               
            
            
               •Temeljna prava
            
            
               
                  Prijedlog ne utječe na zaštitu temeljnih prava. 
               
            
            
               4.UTJECAJ NA PRORAČUN
            
            
               Nakon stupanja na snagu Uredbe Vijeća (EU, Euratom) 2021/769 od 30. travnja 2021. o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost
                  22
               , Poljska od 2021. nadalje neće izvršiti izračun naknade u izvješću o vlastitim sredstvima koja proizlaze iz poreza na dodanu vrijednost.
            
            
               2021/0252 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  23
               , a posebno njezin članak 395. stavak 1. prvi podstavak,
            
            
               uzimajući u obzir prijedlog Europske komisije,
            
         
         
            
               budući da:
            
            
               (1)U skladu s člankom 287. točkom 14. Direktive 2006/112/EZ Poljska može izuzeti od poreza na dodanu vrijednost („PDV”) porezne obveznike čiji godišnji promet ne premašuje protuvrijednost od 10 000 EUR u nacionalnoj valuti prema deviznom tečaju na dan njezina pristupanja.
            
            
               (2)Odlukom Vijeća 2009/790/EZ
                  24
                Poljskoj se odobrava primjena mjere odstupanja od članka 287. Direktive 2006/112/EZ kojom se od PDV-a izuzimaju porezni obveznici čiji godišnji promet ne premašuje 40 000 EUR („mjera odstupanja”).
            
            
               (3)Provedbenom odlukom Vijeća (EU) 2018/1919
                  25
                Poljskoj je odobren nastavak primjene mjere odstupanja do 31. prosinca 2021. ili do dana stupanja na snagu direktive o izmjeni odredaba članaka od 281. do 294. Direktive 2006/112/EZ, ovisno o tome što nastupi prije.
            
            
               (4)Dopisom od 1. ožujka 2021. Poljska je predala zahtjev Komisiji za odobrenje nastavaka primjene mjere odstupanja [kojom se od plaćanja PDV-a izuzima porezne obveznike čiji godišnji promet ne prelazi protuvrijednost od 40 000 EUR u nacionalnoj valuti] do 
                  31. prosinca 2024.
            
            
               (5)U skladu s člankom 395. stavkom 2. Direktive 2006/112/EZ Komisija je dopisom od 25. ožujka 2021. obavijestila druge države članice osim Cipra, a dopisom od 26. ožujka 2021. Cipar, o zahtjevu Poljske. Komisija je dopisom od 29. ožujka 2021. obavijestila Poljsku da ima sve informacije potrebne za razmatranje zahtjeva.
            
            
               (6)Mjera odstupanja u skladu je s ciljevima komunikacije Komisije naslovljene „Počnimo od najmanjih” – „Akt o malom poduzetništvu” za Europu
                  26
               .
            
            
               (7)Prema informacijama koje je dostavila Poljska, učinak mjere odstupanja na ukupni iznos poreznog prihoda Poljske prikupljenog u fazi konačne potrošnje bit će zanemariv. Porezni obveznici se kao i ranije mogu odlučiti za uobičajene odredbe o PDV-u. 
            
            
               (8)Nakon stupanja na snagu Uredbe Vijeća (EU, Euratom) 2021/769 od 30. travnja 2021. o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost
                  27
               , Poljska od 2021. nadalje neće izvršiti izračun naknade u izvješću o vlastitim sredstvima koja proizlaze iz poreza na dodanu vrijednost.
            
            
               (9)S obzirom na mogući pozitivan učinak mjere odstupanja na smanjenje administrativnog opterećenja i troškova za mala poduzeća, Poljskoj bi trebalo odobriti produljenje primjene mjere odstupanja. 
            
            
               (10)Direktivom Vijeća (EU) 2020/285
                  28
                izmijenjeni su članci od 281. do 294. Direktive 2006/112/EZ u pogledu posebne odredbe za mala poduzeća i utvrđivanja novih pravila za mala poduzeća, uključujući najviši dopušteni prag godišnjeg prometa za državu članicu od 85 000 EUR ili protuvrijednost tog iznosa u nacionalnoj valuti.
            
            
               (11)Odobrenje za primjenu mjere odstupanja trebalo bi biti vremenski ograničeno. Pri utvrđivanju roka trebalo bi ostaviti dovoljno vremena za procjenu djelotvornosti i primjerenosti praga. Usto, u skladu s Direktivom (EU) 2020/285 države članice do 31. prosinca 2024. donose i objavljuju zakone i druge propise potrebne za usklađivanje s člankom 1. te direktive te ih primjenjuju od 1. siječnja 2025. Stoga bi Poljskoj trebalo odobriti primjenu mjere odstupanja do 31. prosinca 2024.
            
            
               (12)Odluku 2009/790/EZ trebalo bi stoga na odgovarajući način izmijeniti, 
            
            
            
               DONIJELO JE OVU ODLUKU: 
            
            
               Članak 1.
            
            
               Članak 2. Odluke 2009/790/EZ zamjenjuje se sljedećim:
            
            
               „Članak 2.
            
            
               Ova se Odluka primjenjuje od 1. siječnja 2010. do 31. prosinca 2024.” 
            
            
         
         
            
               Članak 2.
            
            
               Ova je Odluka upućena Republici Poljskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        Odluka Vijeća od 20. listopada 2009. kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 283, 30.10.2009., str. 53.–54.).
               
               
                  
                     (3)
                  
                        Provedbena odluka Vijeća od 4. prosinca 2012. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 338, 12.12.2012., str. 27.–28.).
               
               
                  
                     (4)
                  
                        Provedbena odluka Vijeća (EU) 2015/1173 od 14. srpnja 2015. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 189, 17.7.2015., str. 36.–37.).
               
               
                  
                     (5)
                  
                        Provedbena odluka Vijeća (EU) 2016/2090 od 21. studenoga 2016. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 324, 30.11.2016., str. 7.–8.).
               
               
                  
                     (6)
                  
                        Provedbena odluka Vijeća (EU) 2018/1919 od 4. prosinca 2018. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 311, 7.12.2018., str. 32.–33.).
               
               
                  
                     (7)
                  
                        Komunikacija Komisije Europskom parlamentu, Vijeću i Europskom gospodarskom i socijalnom odboru o akcijskom planu o PDV-u: Put k jedinstvenom europskom području PDV-a – vrijeme je za donošenje odluka (COM(2016) 148 final).
               
               
                  
                     (8)
                  
                        Provedbena odluka Vijeća (EU) 2018/1904 od 4. prosinca 2018. o odobrenju Nizozemskoj da uvede posebnu mjeru kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost (SL L 310, 6.12.2018., str. 25.).
               
               
                  
                     (9)
                  
                        Provedbena odluka Vijeća (EU) 2016/1988 od 8. studenoga 2016. o izmjeni Provedbene odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 306, 15.11.2016., str. 11.–12.).
               
               
                  
                     (10)
                  
                        Provedbena odluka Vijeća (EU) 2018/2077 od 20. prosinca 2018. o izmjeni Provedbene odluke 2013/53/EU kojom se Kraljevini Belgiji odobrava primjena posebne mjere kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost (SL L 331, 28.12.2018., str. 222.–223.).
               
               
                  
                     (11)
                  
                        Provedbena odluka Vijeća (EU) 2019/2210 od 19. prosinca 2019. o izmjeni Provedbene odluke 2013/677/EU kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 332, 23.12.2019., str. 155.).
               
               
                  
                     (12)
                  
                        Provedbena odluka Vijeća (EU) 2020/1261 od 4. rujna 2020. o izmjeni Provedbene odluke (EU) 2017/2408 kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 296, 10.9.2020., str. 4.–5.).
               
               
                  
                     (13)
                  
                        Provedbena odluka Vijeća (EU) 2021/358 od 22. veljače 2021. o izmjeni Provedbene odluke (EU) 2017/563 kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 69, 26.2.2021., str. 4.–5.).
               
               
                  
                     (14)
                  
                        Provedbena odluka Vijeća (EU) 2021/86 od 22. siječnja 2021. kojom se Republici Litvi odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 30, 28.1.2021., str. 2.–3.).
               
               
                  
                     (15)
                  
                        Provedbena odluka Vijeća (EU) 2020/1661 od 3. studenoga 2020. o izmjeni Provedbene odluke (EU) 2017/1768 kojom se Republici Hrvatskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 374, 10.11.2020., str. 4.–5.).
               
               
                  
                     (16)
                  
                        Provedbena odluka Vijeća (EU) 2021/753 od 6. svibnja 2021. kojom se Malti odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost i o stavljanju izvan snage Provedbene odluke (EU) 2018/279 (SL L 163, 10.5.2021., str. 1.–2.).
               
               
                  
                     (17)
                  
                        Provedbena odluka Vijeća (EU) 2018/1490 od 2. listopada 2018. kojom se Mađarskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 252, 8.10.2018., str. 38.).
               
               
                  
                     (18)
                  
                        Provedbena odluka Vijeća (EU) 2018/1700 od 6. studenoga 2018. o izmjeni Provedbene odluke 2013/54/EU kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 285, 13.11.2018., str. 78.).
               
               
                  
                     (19)
                  
                        Provedbena odluka Vijeća (EU) 2020/1260 od 4. rujna 2020. o izmjeni Provedbene odluke (EU) 2017/1855 kojom se Rumunjskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 296, 10.9.2020., str. 1.–3.).
               
               
                  
                     (20)
                  
                        COM(2020) 103 final.
               
               
                  
                     (21)
                  
                        COM(2020) 312 final.
               
               
                  
                     (22)
                  
                        Uredba Vijeća (EEZ, Euratom) 2021/769 od 30. travnja 2021. o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 165, 11.5.2021., str. 9.–14.).
               
               
                  
                     (23)
                  
                        SL L 347, 11.12.2006., str. 1.
               
               
                  
                     (24)
                  
                        Odluka Vijeća 2009/790/EZ od 20. listopada 2009. kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 283, 30.10.2009., str. 53.–54.).
               
               
                  
                     (25)
                  
                        Provedbena odluka Vijeća (EU) 2018/1919 od 4. prosinca 2018. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 311, 7.12.2018., str. 32.).
               
               
                  
                     (26)
                  
                        Komunikacija Komisije Vijeću, Europskom parlamentu, Europskom gospodarskom i socijalnom odboru i Odboru regija, „Počnimo od najmanjih” – „Akt o malom poduzetništvu” za Europu, Bruxelles, 25.6.2008., COM(2008) 394 final. 
               
               
                  
                     (27)
                  
                        Uredba Vijeća (EEZ, Euratom) 2021/769 od 30. travnja 2021. o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 165, 11.5.2021., str. 9.–14.).
               
               
                  
                     (28)
                  
                        Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.–23.).